b'\n_START_ARTICLE_\nVeikko Anttila\n_START_PARAGRAPH_\nVeikko Johannes Anttila (30. maaliskuuta 1929 Sievi \xe2\x80\x93 27. tammikuuta 1990 Jyv\xc3\xa4skyl\xc3\xa4) oli Jyv\xc3\xa4skyl\xc3\xa4n yliopiston kansatieteen apulaisprofessori._NEWLINE_Anttila kirjoitti ylioppilaaksi Kokkolan yhteislyseossa 1950, valmistui filosofian kandidaatiksi Helsingin yliopistosta 1954, filosofian lisensiaatiksi Turun yliopistosta 1964 ja v\xc3\xa4itteli filosofian tohtoriksi Turun yliopistossa 1967. Ty\xc3\xb6urallaan h\xc3\xa4n toimi Suomen kotiseutuliiton toiminnanjohtajana 1953\xe2\x80\x931958, p\xc3\xa4\xc3\xa4esikunnan tiedotustoimiston toimistosihteerin\xc3\xa4 1958\xe2\x80\x931960, Valtionrautateiden tiedotusp\xc3\xa4\xc3\xa4llikk\xc3\xb6n\xc3\xa4 1960\xe2\x80\x931964. Tieteellinen ura veti Anttilaa kuitenkin puoleensa ja h\xc3\xa4nest\xc3\xa4 tuli Turun yliopiston assistentti vuosiksi 1965\xe2\x80\x931968. Sielt\xc3\xa4 tie vei valtion humanistisen toimikunnan nuoremmaksi tutkijaksi 1968\xe2\x80\x931970 ja Jyv\xc3\xa4skyl\xc3\xa4n yliopiston kansatieteen / etnologian apulaisprofessoriksi vuosiksi 1970\xe2\x80\x931990. Jyv\xc3\xa4skyl\xc3\xa4n yliopiston humanistisen tiedekunnan dekaanina Anttila toimi 1982\xe2\x80\x931983 ja Suomen Akatemian viransijaisena tutkijaprofessorina 1980\xe2\x80\x931981. H\xc3\xa4nen tutkimusaiheenaan akatemiassa oli paikallisyhteis\xc3\xb6iss\xc3\xa4 1900-luvulla tapahtuneet rakenteelliset, toiminnalliset, kulttuuriset, sosiaaliset ja taloudelliset muutokset._NEWLINE_P\xc3\xa4\xc3\xa4ty\xc3\xb6ns\xc3\xa4 ohessa Anttilan aika riitti moneen luottamusteht\xc3\xa4v\xc3\xa4\xc3\xa4n. H\xc3\xa4n toimi aikakauslehti Kotiseudun toimitussihteerin\xc3\xa4 1954\xe2\x80\x931960 ja talonpoikaiskulttuuris\xc3\xa4\xc3\xa4ti\xc3\xb6n sihteerin\xc3\xa4 1954\xe2\x80\x931964. H\xc3\xa4n oli valtion humanistisen toimikunnan j\xc3\xa4sen 1971\xe2\x80\x931973, tiedonjulkistamisen neuvottelukunnan j\xc3\xa4sen 1972\xe2\x80\x931977 ja siit\xc3\xa4 ajasta varapuheenjohtaja 1975\xe2\x80\x931977. H\xc3\xa4n toimi my\xc3\xb6s Keski-Suomen l\xc3\xa4\xc3\xa4nin taidetoimikunnan puheenjohtajana 1974\xe2\x80\x931979, Suomalaisen Kirjallisuuden Seuran valtuuskunnan j\xc3\xa4senen\xc3\xa4 1973\xe2\x80\x931982 ja seuran hallituksen j\xc3\xa4senen\xc3\xa4 vuodesta 1981 sek\xc3\xa4 museoasiain neuvottelukunnan j\xc3\xa4senen\xc3\xa4 1979\xe2\x80\x931980 ja Suomen kotiteollisuusmuseon neuvottelukunnan puheenjohtajana vuodesta 1982. Toiminnastaan h\xc3\xa4net palkittiin L\xc3\xa4ngmanin rahaston palkinnolla 1976. Suomalaisen Tiedeakatemian j\xc3\xa4sen h\xc3\xa4nest\xc3\xa4 tuli 1985.'